
Noteikumi par karavīra un zemessarga uzturdevas kompensācijas apmēru un izmaksāšanas kārtību
(Noteikumu nosaukums grozīts ar MK 14.09.2010. noteikumiem Nr.845)
Izdoti saskaņā ar Valsts un pašvaldību institūciju amatpersonu
un darbinieku atlīdzības likuma 35.panta pirmo daļu un Latvijas Republikas
Zemessardzes likuma 33.panta pirmo daļu
(Grozīta ar MK 14.09.2010. noteikumiem Nr.845)
· 1. Noteikumi nosaka uzturdevas kompensācijas (turpmāk – kompensācija) apmēru karavīriem un zemessargiem, kā arī kompensācijas izmaksāšanas kārtību.
(Grozīts ar MK 14.09.2010. noteikumiem Nr.845)
· 2. Šo noteikumu izpildi finansē no Aizsardzības ministrijai piešķirtajiem valsts budžeta līdzekļiem.
· 3. Kompensācijas apmērs ir šāds:
· 3.1. par karavīra dienas pamata uzturdevu – 14 euro;
· 3.2. par karavīra dienas papildu uzturdevu Nr. 1 – 0,90 euro;
· 3.3. par karavīra dienas papildu uzturdevu Nr. 2 – 2,50 euro.
(Grozīts ar MK 29.10.2013. noteikumiem Nr.1201)
· 4. Karavīrs saņem šo noteikumu 3.1.apakšpunktā minēto kompensāciju.
· 4.1 Zemessargs saņem šo noteikumu 3.1. apakšpunktā minēto kompensāciju, ja viņš ir piedalījies apmācībās vai dienesta uzdevumu izpildē ne mazāk kā astoņas stundas diennakts laikā. Kompensācijas saņemšanai netiek uzskaitīts laiks, kad zemessargs pilda karavīra amata pienākumus vai aizsardzības ministra noteikta ar kaujas atbalstu vai kaujas nodrošinājumu saistīta amata pienākumus, par kuru veikšanu slēdz papildu līgumu.
(MK 28.06.2016. noteikumu Nr. 407 redakcijā)
· 5. Šo noteikumu 3.2.apakšpunktā minēto kompensāciju papildus šo noteikumu 3.1.apakšpunktā minētajai kompensācijai saņem:
· 5.1. karavīri un zemessargi, kuri ne mazāk kā astoņas stundas ir norīkojumā;
· 5.2. karavīri, kuri norīkoti Goda sardzē pie Brīvības pieminekļa un Prezidenta pils;
· 5.3. kuģu apkalpes locekļi un karavīri, kuri ne mazāk kā astoņas stundas diennaktī pilda dienesta pienākumus jūrā.
(Grozīts ar MK 28.06.2016. noteikumiem Nr. 407)
· 6. Šo noteikumu 3.3.apakšpunktā minēto kompensāciju papildus šo noteikumu 3.1.apakšpunktā minētajai kompensācijai saņem:
· 6.1. aviācijas gaisakuģu (lidaparātu) apkalpes locekļi – lidojuma dienā;
· 6.2. izpletņlēcēji – lēkšanas dienā;
· 6.3. ūdenslīdēji – niršanas dienā;
· 6.4. speciālo operāciju pavēlniecības karavīri, kuri veic speciālās operācijas vai sniedz atbalstu tiesībaizsardzības institūcijām Latvijas teritorijā, – operācijas vai atbalsta sniegšanas dienā;
· 6.5. karavīri, kuri apgūst speciālo uzdevumu vienības kaujinieku pamatapmācības kursu, – apmācību dienā;
· 6.6. karavīri un zemessargi, kuri ne mazāk par 24 stundām bez pārtraukuma piedalās dienesta pienākumu izpildē vai militārajās mācībās lauka apstākļos, – dienesta pienākumu izpildes dienā.
(Grozīts ar MK 28.06.2016. noteikumiem Nr. 407; MK 27.05.2021. noteikumiem Nr. 318; MK 15.02.2022. noteikumiem Nr. 114)
· 7. Kompensāciju karavīram izmaksā reizi mēnesī, pārskaitot to uz karavīra norādīto kontu kredītiestādē. Zemessargam kompensāciju aprēķina un izmaksā reizi ceturksnī.
(Grozīts ar MK 14.09.2010. noteikumiem Nr.845)
· 8. Kompensāciju par nepilnu kalendāra mēnesi karavīram aprēķina un izmaksā proporcionāli attiecīgajā mēnesī nodienēto dienu skaitam.
(Grozīts ar MK 14.09.2010. noteikumiem Nr.845)
· 9. Šo noteikumu 3.1.apakšpunktā un 4.1 punktā noteikto uzturdevas kompensācijas apmēru nepiemēro 2010., 2011., 2012., 2013. un 2014.gadā. Kompensācijas apmērs 2010., 2011. un 2012.gadā ir 4 lati, 2013.gadā – 5 lati, no 2014.gada 1.janvāra līdz 30.jūnijam – 7,11 euro, bet no 2014.gada 1.jūlija līdz 31.decembrim – 8,54 euro.
(MK 29.10.2013. noteikumu Nr.1201 redakcijā)
· 10. Attiecībā uz zemessargiem šos noteikumus piemēro ar 2010.gada 1.septembri.
(MK 14.09.2010. noteikumu Nr.845 redakcijā)

